বেলডাঙার ঘটনায় এবার মুখ খুললেন মোদি! কী বললেন তিনি?

ওয়েব ডেস্ক : ঝাড়খণ্ডে ‘খুন’ হয়েছেন বাংলার এক পরিযায়ী শ্রমিক। তা নিয়ে শুক্রবার থেকে উত্তপ্ত মুর্শিদাবাদের (Murshidabad) বেলডাঙা (Beldanga)। পুলিশের উপরেও হামলার অভিযোগ উঠেছিল বিক্ষোভকারীদের বিরুদ্ধে। আর এই বিষয় নিয়ে এবার মুখ খুললেন প্রধানমন্ত্রী নরেন্দ্র মোদি (Narendra Modi)। এ নিয়ে তৃণমূল (TMC) সরকারকেই আক্রমণ করলেন তিনি।

এদিন মালদহর (Malda) সভা থেকে মোদি বলেন, ‘আমরা কালকেই দেখেছি এক মহিলা সাংবাদিকের সঙ্গে তৃণমূলের গুন্ডারা কী অভদ্রতা করেছে। তৃণমূলের আমলে স্কুল, কলেজ ও বিশ্ববিদ্যালয়ে মেয়েরা সুরক্ষিত নেই। এই রাজ্যে মেয়েদের কোনও সুরক্ষা নেই। পীড়িতদের কোর্ট যেতে হয়। এই পরিস্থিতিতে বদল আনতে হবে।’ তবে বেলডাঙা নিয়ে বললেও ভিন রাজ্যে বার বার পরিযায়ী শ্রমিকের মৃত্যু নিয়ে এদিন মুখ খুলতে দেখা যায়নি প্রধানমন্ত্রী নরেন্দ্র মোদিকে।

আরও খবর : তৃণমূল সরকার ‘নির্মম’,’নির্দয়’, মালদহ থেকে আক্রমণ মোদির

প্রসঙ্গত, আলাউদ্দিন শেখ (৩৬) নামে বাংলার এক শ্রমিক রোজগারের জন্য কিছু বছর আগে পাড়ি দিয়েছিলেন ঝাড়খণ্ডে। সেখানে তিনি ফেরিওয়ালার কাজ করতেন। কিন্তু তিনি পরিবারের সদস্যদের জানিয়েছিলেন, ঝাড়খণ্ডে কাজ করতে গিয়ে তাঁকে বাংলাদেশি বলে দাগিয়ে দেওয়া হচ্ছে। ভারতীয় নাগরিক হওয়ার পরিচয়পত্র দেখালেও কোনও লাভ হচ্ছে না। তিনি ভয় পাচ্ছেন সেটা জানিয়েছিলেন। জানা যাচ্ছে, পরিবারের সঙ্গে আলাউদ্দিনের শেষবার কথা হয়েছিল গত বৃহস্পতিবার। এর পর তাঁর ঝুলন্ত দেহ উদ্ধার হয়। সেই ঘটনা সামনে আসার পরেই শুক্রবার ক্ষোভে ফেটে পড়ে বেলডাঙাবাসী। রেলের পাশাপাশি পথ অরোধও করা হয়েছিল। অবশ্য বিকেলের দিকে পুলিশের আশ্বাসে তা প্রত্যাহার করেছিলেন বিক্ষোভকারীরা।

ঝাড়খণ্ডে পরিযায়ী শ্রমিক (Migrant Worker) খুনের ঘটনার রেশ কাটতে না কাটতেই এবার বিহারে হেনস্থার অভিযোগে শনিবার ফের উত্তপ্ত হয়ে ওঠে মুর্শিদাবাদের বেলডাঙা। শনিবার সকাল থেকে বড়ুয়া মোড়ে ১২ নম্বর জাতীয় সড়ক অবরোধ করেন স্থানীয়রা। বিক্ষোভের মাঝে ভাঙচুর করা হয় লেভেল ক্রসিং, ফলে কৃষ্ণনগর-লালগোলা শাখায় আপাতত বন্ধ ট্রেন চলাচল। জাতীয় সড়কে তৈরি হয় তীব্র যানজট, চরম ভোগান্তির শিকার হন যাত্রীরা। আর সেই বেলডাঙা নিয়ে এবার মুখ খুলতে দেখা গেল প্রধানমন্ত্রীকে।